Դերասան, սցենարիստ, կինոռեժիսոր Արեն Վաթյանի առաջնեկը` «Կավե մարդը» կարճամետրաժ խաղարկային ֆիլմը, «Ոսկե ծիրան» միջազգային կինոփառատոնին ներկայացված հայտերի նախնական ընտրությունն անցկացնողների կողմից երիտասարդական` «Կորիզ» անվանակարգում նույնիսկ անմրցունակ որակվեց: «Ծիրանաժապավենի պտտահողմը» չէր հասցրել խաղաղվել, երբ 2013-ի օգոստոսին, նույն «Կավե մարդը» 4 մեդալ նվաճեց ամենամյա «UNICA» միջազգային կինոփառատոնում (Ֆիբերբրուն, Ավստրիա): ՅՈՒՆԵՍԿՕ-ի նախաձեռնած 75-ամյա այդ ինքնատիպ կինոօլիմպիադայում Արեն Վաթյանը պրոֆեսիոնալների մեջ լավագույնը ճանաչվեց, գլխավոր դերակատար Կարեն Ջանգիրովը` «Տղամարդու լավագույն դերակատար»: Ֆիլմի շահած մրցանակներով Հայաստանի Հանրապետությունը թիմային մրցության մեջ 3-րդ տեղը գրավեց: Հայրենական խոշորագույն կինոփառատոնում կրկին թերարժևորվելուց ընկճված երիտասարդ արվեստագետը որպես սև հումոր ընկալեց Միացյալ Նահանգներից Ուսանողական և ոչ կոմերցիոն ֆիլմերի «NOFI» (Երևան - Լոս Անջելես) միջազգային փառատոնի նախագահ և «UNICA»-ի կազմկոմիտեի անդամ Արտաշես Հովհաննիսյանի հաղորդած լուրն իր «Կավե մարդու» հաղթական գնահատության մասին: Չէ՞ որ նախորդ «Ոսկե ծիրանում» անտեսվել էր նաև «Վանա ծովուն արշալույսը»… Մինչդեռ Հայոց եղեռնի մոտիվներով ստեղծված այս լիամետրաժ խաղարկային ֆիլմը արտասվախառն ուշադրությամբ էր դիտվել արտերկրի մի շարք կինոսրահներում: Այս անզուգական փոխըմբռնմամբ խանդավառված էլ համարձակվել էր ստեղծագործական հայտ ներկայացնել ՀՀ Ազգային կինոկենտրոն: Ստացել էր նաև ՀՀ մշակույթի նախարարության հավելյալ աջակցությունը և կյանքի էր կոչել հոր` ճանաչված կինոսցենարիստ Արմեն Վաթյանի 15 տարի առաջ հեղինակած «Կավե մարդը»: